《杨花曲》
清代·范轼

红日映窗春雨微，阶前款款杨花飞。流莺千树坐相语，江北江南春不归。

五陵年少媚春好，朱颜掷向明镜老。金缕歌残玉树空，柘枝舞罢罗帏悄。

飘云卷雨不自量，长安女儿踏春阳。兰膏坠发轻蜂蝶，石鲸飞泉送酒香。

绿烟金穗暗相逐，白蘋红藻翠鳞覆。莫向东风还荡摇，一生好傍龙池宿。

作者简介：范轼，字亦坡，号眉生，黄陂人。光绪戊戌进士，授兵部主事，历官抚州知府。有《秀蕻园集》。